**PRACOVNÝ LIST pre birmovancov**

2.14. Sväté Písmo

**Doplň chýbajúce slová:**

1. Boha môžeme poznávať zo Svätého **Písma**, z tradície Cirkvi, zo sviatostí, z modlitby, zo svedectiev svätých. „*A slovo, ktoré počujete, nie je moje, ale Otcovo, toho, ktorý ma poslal.*“ (Jn 14,23-24)
2. „**Živé** je Božie slovo, účinné“ (Hebr 4,12) Božie slovo je živé a dáva **život**.
3. Je v ňom pravdivosť, veľká sila a účinnosť. Tým, ktorí z neho žijú dáva **posilu** v každodennom živote.
4. Je v ňom zapísané to, čo chcel Boh zjaviť o sebe a o našej **spáse**. Nepodáva historické ani vedecké údaje.
5. „*Kristovo slovo nech vo vás bohato prebýva*.“ (Kol 3,16)Čítať Božie slovo znamená pýtať si radu od **Ježiša Krista**.
6. Autorom Svätého Písma je **Boh-Duch Svätý** tým, že inšpiroval ľudských autorov. (KKC 136)
7. Sväté Písmo sa rozdeľuje na **Starý a Nový** zákon.
8. Život Ježiša Krista je vo Svätom Písme obsiahnutý v štyroch **evanjeliách**.

**Zamyslenie:**

V Božom slove je veľká sila a účinnosť. Tým, ktorí z neho žijú dáva posilu v každodennom živote. Tí, ktorí žijú radosť evanjelia a nechajú sa ním zachrániť, sú oslobodení od hriechu a smútku, od vnútorného prázdna a izolácie. (sv. o. František GE 1) Čo si myslíš o tom, že Boh sa k tebe môže prihovárať cez Bibliu? Ako by to malo vyzerať podľa teba v praxi?

Ak chceš, aby k tebe hovoril, môžeš mu o tom povedať v záverečnej modlitbe tohto pracovného listu.

Sväté Písmo, alebo Biblia sú pomenovania pre Božie slovo. Čítať Božie slovo znamená pýtať si radu od Boha. Život Ježiša Krista je vo Svätom Písme obsiahnutý v štyroch evanjeliách. Pre vysvetlenie – slovo „evanjelium“ znamená v gréčtine *euangélion* – dobrá zvesť, alebo posolstvo vyvolávajúce radosť. (Úvod do evanjelií, SSV). Zisti a napíš, kto je ľudským autorom štyroch spomínaných evanjelií?

Ako čítať Sväté Písmo? Možno nebudeš hneď všetkému rozumieť. Ale, ak budeš chcieť, časom porozumieš. A Boh bude k tebe hovoriť. Je viacero spôsobov a metód, ako čítať Sväté Písmo. Môžeš si nájsť ten, ktorý ti najviac vyhovuje. Viac sa o metódach a spôsoboch čítania môžeš dozvedieť na internete. Nájdi si v Biblii povzbudivé citáty a napíš si ich na kartičky alebo samolepiace papieriky. Prilep si ich na zrkadlo alebo v izbe na stenu a vždy, keď ti na ne „padnú oči“, opakuj si tieto verše v hlave.

Akou knihou Svätého Písma je dobré začať? Jednoducho príbehmi z evanjelií.

Prečítaj si Božie slovo Lk 11, 5-13 (podobenstvo o neodbytnom priateľovi) a vo chvíli ticha premýšľaj, čo ti tými slovami Boh hovorí. Je to podobenstvo = poučné prirovnanie, kde sa o Bohu aj o tebe hovorí v skrytosti. Skús v postavách hľadať, kto a aký je Boh? Ako sa prejavuje Jeho láska? Kto si ty v tomto príbehu? Napíš, čo ti tým chce Božie slovo povedať?

Aké je rozdelenie Svätého Písma? Biblia sa skladá zo 73 častí. Starý zákon (46 kníh) a Nový zákon (27 kníh) Každá kniha je rozdelená do kapitol a každá kapitola má verše. Ak sa chystáme citovať z Biblie, najprv uvedieme skratku knihy, potom číslo kapitoly a nakoniec číslo verša. Ak si klikneš na tento link <https://www.tvlux.sk/archiv/play/3-minutovy-katechizmus-10> - do 3 minút budeš vedieť, z akých častí sa skladá Biblia.

Božie slovo je vhodné čítať aj v spoločenstve. Vzájomným zdieľaním sa, tak ako aj my tu teraz, môže rásť naša viera. Nenecháva na pokoji, vyvoláva diskusiu. Je pre teba čítanie Božieho slova príťažlivé, alebo nudné? A ak si pripomenieš, že je to Boh, ktorý sa ti cez neho prihovára, bude tvoj postoj iný?

**Aktivita:**

Vyskúšaj si vyhľadávanie konkrétnych súradníc vo Svätom Písme. Na začiatku knihy je zoznam skratiek jednotlivých kníh. Každá kniha sa skladá z kapitol a veršov.

Ak ešte nemáš, stiahni si do mobilu aplikáciu Sväté Písmo (môžeš aj na stretnutí). Existuje aj plán čítania Biblie.

**Modlitba**

Pane, Tvoje slová sú „Duch a život“. Vzbuď vo mne túžbu čítať Tvoje slovo, aby som Ťa poznával a v Tvojom slove našiel oporu a silu do môjho života. Ďakujem ti. Amen.

**Chýbajúce slová:** 1. Písma; 2. Živé, život; 3. posilu; 4. spáse; 5. Ježiša Krista; 6. Boh-Duch Svätý; 7. Starý a Nový; 8. evanjeliách